Softcatalà presenta la traducció al català del programa de retoc fotogràfic GIMP 2.10
2018-05-03 06:17:06

Softcatalà presenta la traducció al català de la versió 2.10 del GIMP, el popular programa de retoc fotogràfic i composició artística professional, de codi lliure i multiplataforma. Aquesta nova versió arriba després de 6 anys de treball de la comunitat [gimp.org](https://www.gimp.org/). Característiques El GIMP és ideal per a fotògrafs, dissenyadors de web i en general per a qualsevol persona que vulgui editar o compondre imatges digitals, ja que el GIMP permet treballar en tècniques avançades de disseny gràfic: canals, capes, màscares, eines de selecció intel·ligents i eines per fer correccions de nivells i corbes de color. Entre altres funcionalitats, disposa d'aquestes: 

  * Joc complet d’eines de dibuix, incloent-hi Pinzell, Llapis, Aerògraf, Clonador, etc.
  * Eines de selecció simples, per forma o per color, i eines de selecció avançada del primer pla.
  * Disseny per capes i per canals.
  * Imatges animades i imatges vectorials SVG.
  * Fractals.
  * Eines per a crear imatges per a pàgines web.
  * Joc complet de filtres i efectes.
  * Compatible amb la majoria de formats d’imatge propietaris i lliures. Fins i tot SVG, PDF i PS.
  * Permet incorporar diversos connectors, filtres i extensions. Per exemple, per al tractament d’imatges RAW.

Novetats versió 2.10 Aquests són les principals novetats de la versió 2.10: 

  * La gestió de color és una funció principal ara, la majora dels ginys i àrees de previsualització usen la gestió de color.
  * Renderització, processament i dibuixat amb múltiples fils i acceleració per maquinari.
  * La majoria d'eines inclouen millores, diverses eines noves de transformació.
  * Millora en la compatibilitat de molts formats d'imatges, en particular millor importació PSD.
  * Compatibilitat amb nous formats d'imatge: OpenEXR, RGBE, WebP, HGT…
  * Millora en el dibuix digital: rotació i capgirament del llenç, dibuix en simetria, pinzells del MyPaint.
  * Visualització i edició de metadades per Exif, XMP, IPTC, i DICOM.
  * Compatibilitat bàsica amb HiDPI: mida de la icona automàtica o seleccionada per l'usuari.

Documentació en català En els últims dos anys hem estat treballant en tenir completa la documentació en català del GIMP, que en volum equival a 3 llibres normals. La podeu consultar en <https://docs.gimp.org/2.10/ca/>. Baixada Podeu baixar el GIMP en català del [directori de programes de Softcatalà](https://www.softcatala.org/programes/gimp/) on trobareu les diferents versions. Crida a la participació El projecte de traducció necessita més voluntaris. Si sou usuari del GIMP i esteu interessat a ajudar en el projecte, no dubteu a visitar la pàgina web del [projecte del GIMP](https://www.softcatala.org/projectes/gimp/) a Softcatalà i apuntar-vos a [les llistes de correu](https://www.softcatala.org/wiki/Llistes_de_correu), on podreu contactar directament amb l’equip de traducció per a involucrar-vos en el projecte. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <https://www.softcatala.org>.